Obama, Klinton në zgjedhjet paraprake në shtetin e Pensilvanisë
Kjo është gara më e rëndësishme për të përcaktuar se kush do të jetë kandidati i Partisë Demokrate për president
Pas gjashtë javësh fushate, votuesit në shtetin e Pensilvanisë më në fund kanë rastin të thonë fjalën e tyre. Pjesëmarrja në votimet paraprake pritet të jetë e gjerë për garën që mund të vendosë fatin e fushatës dhe të presidencës për Hillari Klinton. Zonja Klinton ka mbetur pas senatorit Obama në numrin e delegatëve që do të miratonin kandidaturën e saj në kuvendin e partisë demokrate në gusht. Senatorja Klinton e vazhdoi fushatën deri në minutën e fundit në përpjekje për të fituar ata pak votues të lëkundur. “Kjo ka qenë si një intervistë për punë – intervista më e gjatë në botë. Por tani po i afrohemi vendimit përfundimtar. Kanë mbetur dy kandidatë për emërimin e Partisë Demokrate. Dhe unë dua që ju të shihni arritjet e tyre.” Ndërkohë, senatori Obama, duke iu përgjigjur një reklame televizive të zonjës Klinton ku shfaqeshin pamje nga Pearl Harbour, Muri i Berlinit dhe Osama bin Laden, e përfundoi ditën e fundit të fushatës me këto fjalë: “Kanë mbetur tre kandidatë. Cili doni që t’i përgjigjet çështjeve më urgjente? Ai që gaboi për çështjen e Irakut, apo ai që nuk gaboi? Ai që i analizoi me kujdes informacionet e zbulimit, apo ai që nuk i kushtoi vëmendje?” Zonja Klinton ka mbetur pas zotit Obama në financimet e fushatës, megjithatë ajo po lufton shumë për një fitore të thellë në shtetin e Pensilvanisë i cili ka 158 delegatë. Senatorja Klinton do t’i presë rezultatet e votimeve paraprake me përkrahësit e saj në Pensilvani, ndërsa zoti Obama në shtetin e Indianës. //bsa//